**2. melléklet**

**FÜRDŐHELYI RENDTARTÁS**

**A BALATONBERÉNYI KÖZSÉGI STRAND RENDJÉRŐL ÉS SZOLGÁLTATÁSAIRÓL**

1. **TULAJDONOS:** Balatonberény Község Önkormányzata 8649 Balatonberény, Kossuth tér 1. Telefonszám: 85/377-482, e-mail: bbereny@t-online.hu, internet: www.balatonbereny.hu

2. **ÜZEMELTETŐ:** Balatonberényi Nonprofit Kft. 8649 Balatonberény, Kossuth tér 1. Telefonszám: 85/377-482/6, e-mail cím: telepulesuzemeltetes@balatonbereny.hu

3. **STRAND ÜZEMELÉSI IDEJE:** A strand minden év június 1-től szeptember 7-ig 8 órától 19 óráig, ezen belül 8 órától 18 óráig díj megfizetése ellenében vehető igénybe, amely időszakon belül az üzemeltető eltérhet a nyitvatartási időtől.

3.1.Fürdésre, vagy strandcélú használatra alkalmatlan időben a pénztár zárva tart, a medencék és részben a vizesblokkok használata szünetel. Az üzemeltető a nyitva álló WC-kről a pénztárnál tájékoztató táblákat helyez ki.

3.2.A díjtételeket a pénztárnál kifüggesztett árjegyzék tartalmazza. Nyitvatartási idő alatt a vendégnek a pénztárnál kapott karszalagot viselnie kell és ellenőrzés céljából kötelesek azt az üzemeltető alkalmazottjának felmutatni. A sérült vagy elveszett karszalag cseréjére, pótlására nincs lehetőség.

3.3.A strandfürdőt 19:00 óra után mindenki csak saját felelősségére veheti igénybe. Az üzemeltető a strandi szolgáltatásait és a jogszabályi előírásoknak megfelelő működtetés feltételeit csak nyitvatartási idő alatt biztosítja.

3.4.A strandon térfigyelő kamerarendszer működik.

4. **SZOLGÁLTATÁSOK:**

4.1. Pihenéshez, strandoláshoz WC és hideg vizes zuhanyzó helyiségek, kültéri zuhanyzók, öltözőhelyiségek, kerékpártárolók, kültéri medencék, valamint vendéglátó egységek kínálata áll rendelkezésre. A szabadidő tartalmas eltöltéséhez minősített gyermekjátszótér, gyermek animáció, strandröplabda pálya, homokos focipálya, kültéri sakk, kosárlabda pálya, teqball asztal, lábtenisz pálya, felnőtt fitnesz park eszközök, ping-pong asztal, vízi sporteszköz kölcsönző kínálatából lehet választani.

4.2. A főépületben elsősegélynyújtó hely, valamint a strand területén, ezen belül külön a medencénél vizimentő szolgálat biztosított.

5. **FÜRDÉSRE VONATKOZÓ RENDTARTÁS:**

5.1. A vízparton a kijelölt fürdőhely határát 2x2 db fehér alapú, kék hullámzó vízen fekete felsőtestet ábrázoló tábla jelzi, a kijelölt fürdőhely határát a vízen a parttól mért 150 méteres távolságban /Vízmélység: kb. 120 cm/ egymástól egyenlő távolságra elhelyezett 2x4 db bója jelzi.

5.2. A strandot fertőző betegek, fertőző betegségre gyanús és ittas személyek nem használhatják.

5.3. 14 éven aluli gyermek a strandon, a vízben és a vízparton felnőtt felügyelete nélkül nem tartózkodhat.

5.4. 6 éven aluli, és a 14 év alatti úszni nem tudó gyermek csak felnőtt közvetlen felügyelete mellett fürödhet.

5.5. Az úszni nem tudók ne tartózkodjanak a mély víz közelében.

5.6. A fürdőhely határain kívül fürdeni tilos!

5.7. A vendégek a tó vizét a kiépített lejárókon közelíthetik meg.

5.8. A viharjelzést a meteorológiai szolgálat látja el fényjelzéssel, valamint saját hangosító berendezésünkön keresztül is tájékoztatjuk Vendégeinket a viharjelzésről, levegő, víz aktuális hőmérsékletéről, a fürdő rendeltetésszerű használatával összefüggő kötelmekről és egyéb közérdekű információkról.

5.9. Tilos fürdeni éjszaka, és korlátozott látási viszonyok között, katasztrófavédelmi riasztás alatt, valamint II. fokú viharjelzés idején. A II. fokú viharjelzés (figyelmeztetés a fenyegető veszélyre) - percenként kilencvenszer felvillanó sárga fényjelzés - esetén fürödni tilos.

5.10. Gyermek és ifjúsági csoportok esetén a csoport vezetőjének, a fürdőzők létszámának megfelelő számú, úszni tudó és vízi mentésben jártas felnőtt személyekből figyelő és mentő őrséget kell állítania.

5.11. Tilos a strand területét és a Balaton vízfelületét bármilyen módon szennyezni, szemetelni, törékeny tárgyakat a vízbe vinni, strand területén dobálni.

5.12. Vizibicikli, gumimatrac és más felfújható eszköz használata is fürdőzésnek minősül, ezek használatára is a fürdőzés szabályai vonatkoznak. Fürdőző eszközöket fürdőzők közelében csak úgy szabad használni, hogy azok mások életét, testi épségét ne veszélyeztessék.

6. **KÖZLEKEDÉSRE VONATKOZÓ RENDTARTÁS:**

6.1. A strand területére bármilyen gépjárművet bevinni, azokat használni – az üzemelési időn kívül is – tilos, kivéve a strand rendeltetésszerű használatát, fenntartását szolgáló járműveket.

6.2. A kerékpártárolók nem őrzött tárolók, így az abban, azokon, vagy az azokban elhelyezett értékekért, valamint a strandra bevitt értékekért az üzemeltető felelősséget nem vállal.

6.3. A strand területe nem őrzött.

6.4. A strand területére bármilyen állatot – őrkutyás biztonsági szolgálat és a vakvezető kutya kivételével – bevinni, a Balatonban fürdetni tilos. A strand területére bevihető kutyát szájkosárral és pórázzal kell ellátni.

A vizi madarak etetése a vízben és a strand egész területén tilos.

6.5. A vízi sporteszközökön kívül a strandon vízijárművek közlekedése, illetve horganyozása tilos!

6.6. A strand vendégei számára szolgáló autóparkolókban a gépjárműveket úgy kell elhelyezni, hogy a forgalmat és a parkolók rendeltetésszerű használatát ne akadályozzák.

7. **EGYÉB TILTÁSOK, RENDELKEZÉSEK:**

7.1. A játszóteret 14 éven felüliek nem használhatják és a játékok kizárólag szülői felügyelet mellett használhatók!

7.2. A strand területére közbiztonságra veszélyes eszközt bevinni tilos!

7.3. Tüzet gyújtani tilos!

7.4. A strand területén sátrat verni, illetve kempingezni szigorúan tilos!

7.5. A strand területén a strand éves nyitási és zárási ideje közötti időszakban tilos a horgászat!

7.6. A parkoló őrzését az üzemeltető nem biztosítja, így a parkolókban elhelyezett gépjárművekért, és azokban hagyott értékekért felelősséget nem vállal.

7.7. A strand területén talált, elveszett tárgyakat a strand pénztáránál vagy az önkormányzat hivatali kirendeltségénél kell leadni, kezelésükre vonatkozó jogszabályi előírásokat kell alkalmazni.

7.8. A strand építményeiben, eszközeiben és a zöld területekben okozott károkért a károkozó kártérítési kötelezettséggel tartozik, minősített esetben szabálysértési eljárás indítható ellene.

7.9. A strand területén lévő közhasználatú eszközök és felszerelések rendeltetéstől eltérő használatából eredő balesetekért az üzemeltető felelősséget nem vállal. Az a személy, aki a strandfürdő berendezéseiben, felszereléseiben, növényeiben szándékosan kárt okoz, anyagi felelősséggel tartozik. A gyermek által okozott kárért a gyermek felügyeletével megbízott személy felel.

7.10. A hulladékokat kérjük a kihelyezett gyűjtőtárolókban dobni, óvjuk a strand tisztaságát.

7.11. A strand területén tartózkodó személy köteles a rendeletben, valamint jelen rendtartásban szabályozottakat betartani. Aki a strand működéséről szóló önkormányzati rendeletben és a fürdőhelyi rendtartásban foglaltakat megszegi, attól a strandfürdői szolgáltatás megtagadható, súlyosabb szabályszegés esetén a strand területéről el lehet távolítani, és e célra rendőri segítség is igénybe lehet venni. A strand területén érvényes belépőjeggyel nem rendelkező személy köteles utólagosan a strandpénztárnál jegyet vásárolni, illetve pótdíjat fizetni, amely eseményről a strand üzemeltetője jegyzőkönyvet vesz fel az illegális belépés helyének feltüntetésével.

7.12. A fürdőhelyi rendtartás a pénztáraknál megtekinthető, kérjük az abban foglaltak betartását.

7.13. Amennyiben a strandüzemeléssel kapcsolatosan bármilyen rendellenességet tapasztal, vagy kellemetlenség éri, kérjük jelezze a pénztáraknál.