**Balatonberény Község Önkormányzata Képviselő-testületének .../.... (...) önkormányzati rendelete**

**a községi strand működéséről szóló 4/2021.(V.19.) önkormányzati rendelet módosításáról**

Balatonberény Község Önkormányzat Képviselő-testülete az Alaptörvény 32. cikk (2) bekezdésében kapott felhatalmazás alapján és a Magyarország helyi önkormányzatairól szóló 2011. évi CLXXXIX. törvény 6. § c) pontjában megjelölt feladatkörében eljárva a következőket rendeli el:

**1. §**

A községi strand működéséről szóló 4/2021. (V.19.) önkormányzati rendelet 1. § (1) bekezdése helyébe a következő rendelkezés lép:

„(1) A rendelet területi hatálya a Balatonberény Község Önkormányzatának tulajdonában levő balatonberényi 1238/11 hrsz-ú strandra terjed ki.”

**2. §**

(1) A községi strand működéséről szóló 4/2021. (V.19.) önkormányzati rendelet 2. § (1) bekezdése helyébe a következő rendelkezés lép:

„(1) A strand június 1-től szeptember 7-ig 8 órától 19 óráig, ezen belül 8 órától 18 óráig díj megfizetése ellenében vehető igénybe. A strand éves nyitási és zárási, valamint a pénztár nyitvatartási idejétől az üzemeltető eltérhet. A strand éves nyitási és zárási időpontját az üzemeltető a helyben szokásos módon köteles közzé tenni az időpontokat megelőzően legalább 5 naptári nappal korábban.”

(2) A községi strand működéséről szóló 4/2021. (V.19.) önkormányzati rendelet 2. § (6) bekezdése helyébe a következő rendelkezés lép:

„(6) Nyitvatartási idő után a vendégek csak saját felelősségükre vehetik igénybe a területet, a vízmederbe való bejutást segítő lépcsőket és stégeket, valamint a strand területén lévő minden egyéb eszközt.”

**3. §**

(1) A községi strand működéséről szóló 4/2021. (V.19.) önkormányzati rendelet 3. § (1) bekezdése helyébe a következő rendelkezés lép:

„(1) A strandbelépő díjainak mértékét a rendelet 1. melléklete tartalmazza.”

(2) A községi strand működéséről szóló 4/2021. (V.19.) önkormányzati rendelet 3. § (3) bekezdése helyébe a következő rendelkezés lép:

„(3) A családi jegytípusok maximum két felnőttre és 3 gyermekre vonatkoznak.”

(3) A községi strand működéséről szóló 4/2021. (V.19.) önkormányzati rendelet 3. § (6) bekezdése helyébe a következő rendelkezés lép:

„(6) Belépéskor a vendég az adott napra érvényes különböző színű karszalagot kap, melyet a strandon történő tartózkodásának ideje alatt köteles folyamatosan viselni és az üzemeltető megbízásából arra jogosult személy részére ellenőrzés céljából felmutatni. A sérült karszalag érvénytelen. A megrongálódott, vagy elveszett karszalag cseréjére, pótlására nincs lehetőség.”

(4) A községi strand működéséről szóló 4/2021. (V.19.) önkormányzati rendelet 3. § (8) bekezdése helyébe a következő rendelkezés lép:

„(8) A heti jegy, a havi jegy és a szezonjegy nem névre szóló, azok szabadon átruházhatóak, de ezekkel naponta csak egy vendég jogosult igénybe venni a strand szolgáltatásait.”

**4. §**

(1) A községi strand működéséről szóló 4/2021. (V.19.) önkormányzati rendelet 4. § (2) bekezdés a)–c) pontja helyébe a következő rendelkezések lépnek:

*(Balatonberényi székhellyel vagy telephellyel rendelkező szállásadó vállalkozás, vagy magánszemély, aki legkésőbb tárgyév július 15-ig vásárol felnőtt, gyermek, vagy családi szezonbérletet)*

„*a)* legalább 5 db vásárlása esetén 10 %

*b)* 6-20 db vásárlása esetén 20 %

*c)* 21 db feletti vásárlása esetén 50 % kedvezményre jogosult.”

(2) A községi strand működéséről szóló 4/2021. (V.19.) önkormányzati rendelet 4. § (6) és (7) bekezdése helyébe a következő rendelkezések lépnek:

„(6) A balatonberényi állandó bejelentett lakóhellyel rendelkezők névre szóló szezonális strandbelépőre jogosultak. A strandbelépő kiállítása a strand nyitvatartási ideje alatt a főbejárati pénztárban igényelhető lakcím és személyazonosító igazolvány bemutatásával és arcképes fotó átadásával.

(7) A strandigazolvány kiváltásának egyszeri díja 1.000 Ft, éves megújításának díja a lakcím kártya bemutatásával 2.000 Ft.”

(3) A községi strand működéséről szóló 4/2021. (V.19.) önkormányzati rendelet 4. §-a a következő (13) bekezdéssel egészül ki:

„(13) A Balatonberényben építményadót fizető adóalanyok évente 14 darab fehér színű karszalagra jogosultak, amely ingyenes belépést biztosít a községi strand területére a karszalag viselőjének. A karszalag nem névre szóló, az szabadon átruházható. A karszalag átvételére minden tárgyév május 15. és augusztus 31. napja közötti időszakban a Balatonkeresztúri Közös Önkormányzati Hivatal Balatonberényi Kirendeltségén van lehetőség. A határidő jogvesztő. A karszalag kizárólag a strand területérő történő belépéskor helyezhető fel, melyet felhelyezése előtt a strandpénztárnál dátumbélyegzővel kell ellátni. A karszalagra egyebekben e rendelet 3. § (6), (7) és (9) bekezdésben foglaltak az irányadók.”

**5. §**

(1) A községi strand működéséről szóló 4/2021. (V.19.) önkormányzati rendelet 5. § (3) bekezdése helyébe a következő rendelkezés lép:

„(3) A strand területére nyíló be-, és átjárási lehetőség csak az üzemeltető és Balatonberény Község Önkormányzat Képviselő-testületének előzetes hozzájárulásával létesíthető.”

(2) A községi strand működéséről szóló 4/2021. (V.19.) önkormányzati rendelet 5. § (5) bekezdése helyébe a következő rendelkezés lép:

„(5) Kabin, napozóágy és értékmegőrző a név megadásával és a kérelmező aláírásával bérelhető.”

**6. §**

A községi strand működéséről szóló 4/2021. (V.19.) önkormányzati rendelet 6. § (7) bekezdése helyébe a következő rendelkezés lép:

„(7) Balatonberény Község Önkormányzat Képviselő-testülete hozzájárul ahhoz, hogy a strand üzemeltetője a saját érdekeinek érvényesítése céljából a strand területén biztonsági kamerarendszert és webkamerát üzemeltessen.”

**7. §**

(1) A községi strand működéséről szóló 4/2021. (V.19.) önkormányzati rendelet 9. § (1)–(3) bekezdése helyébe a következő rendelkezések lépnek:

„(1) Az adatkezelés célja a strand szolgáltatásaival kapcsolatos üzemeltetői feladatok ellátása, valamint az állandó lakhellyel rendelkező személyek részére kedvezményes szezonális strandbelépő kiállítása. Az üzemeltető a kezelésébe került személyes adatokat az adatvédelmi szabályzatában meghatározottak szerint kezeli és tárolja.

(2) Az üzemeltető az állandó lakosok szezonális strandbelépőjével rendelkezőkről nyilvántartást vezet az azonosításhoz szükséges adatok, név, lakcím feltüntetésével.

(3) A községi strand üzemeltetésében lévő használati eszközök bérbevétele során az adatkezelő a bérbevevő nevét, mint személyes adatot kezeli. A kezelt személyes adatot a tárgyévi strandszezon végéig tárolja az adatkezelő.”

(2) A községi strand működéséről szóló 4/2021. (V.19.) önkormányzati rendelet 9. § (6) bekezdése helyébe a következő rendelkezés lép:

„(6) A strandüzemeltető a személyes adatokat, a gazdálkodó szervezet által közölt adatokat - az adatok tárolása kivételével – a szerződéses viszony létrejöttétől annak megszűnéséig, díjhátralék esetén a tartozás fennállásáig, a szezonális strandbelépő érvényességéig kezelheti. A jogviszony megszűnését követően a strandüzemeltető a kezelt adatokat köteles megsemmisíteni.”

**8. §**

(1) A községi strand működéséről szóló 4/2021. (V.19.) önkormányzati rendelet 1. melléklete helyébe az 1. melléklet lép.

(2) A községi strand működéséről szóló 4/2021. (V.19.) önkormányzati rendelet 2. melléklete helyébe a 2. melléklet lép.

**9. §**

Hatályát veszti a községi strand működéséről szóló 4/2021. (V.19.) önkormányzati rendelet 4. § (8)–(12) bekezdése.

**10. §**

Ez a rendelet a kihirdetését követő harmadik napon lép hatályba.

Druskoczi Tünde Mestyán Valéria

polgármester címzetes főjegyző

Kihirdetve: 2023……………………napján.

Mestyán Valéria

címzetes főjegyző

Végső előterjesztői indokolás

A községi strand üzemeltetése során felmerült gyakorlati tapasztalatok indokolják a rendelet pontosítását, e körben tett kisebb módosításait. A községi strand az elmúlt évek fejlesztéseinek köszönhetően komfortosabb, megjelenésében, szolgáltatásaiban színvonalasabb, ugyanakkor fenntartás költségei jelentősen megemelkedtek az inflációs környezet miatt, ezért a biztonságos működtetés, a felmerülő költségek fedezete érdekében szükséges a rendelet 1. mellékletében szabályozott szolgáltatási díjak emelése. A belépőjegyek rendszerében strukturális változás, hogy bevezetésre kerül a napi családi jegy, míg megszűnik a családi szezonjegy. Valamennyi családi jegytípus maximum 2 felnőtt és 3 gyermek egyidejű belépésére jogosít lakcímtől függetlenül. Az állandó lakosok kedvezményes szezonális belépője megmarad strandigazolvány helyett szezonális strandbelépő elnevezéssel.

Az értékesítési tapasztalatokra tekintettel megszűnik az üdülőtulajdonosok szezonális bérlete, helyette a településen építményadót fizető adóalanyok minden évben 14 db fehér karszalagot kapnak, ami nem névre szóló, szabadon átruházható és a strand területére történő ingyenes belépésre jogosít. A karszalagok átvételére tárgyév május 15. és augusztus 31. napja közötti időszakban van lehetőség, amely határidő jogvesztő.