A Balatonberényi Községi Strand területének fejlesztésére vonatkozó elképzelések megvitatása, büfékocsi elhelyezése

**Tisztelt Képviselő-testület!**

Király képviselő úrral történő helyszíni bejárás után 2 db lehetséges helyet egyeztettünk a strandi büfékocsinak, amelyek az alábbi térképen láthatóak.

Áram kapacitás a 2-es pénztárnál lévő parkolóban van, ott ahol korábban volt a színpad. A strandi jelenlegi áramkapacitással nem lenne kivitelezhető egy büfékocsi betáplálása. A pirossal jelölt helyről földkábel segítségével lehetne tovább vezetni a villanyt és a büfékocsi helyénél lehetne kialakítani egy lábazati szekrénybe a villamosenergia betáplálást. Erre kértem is ajánlatot az Egerszegi Elektro Duo Kft.-től. Ők 3 db ajánlatot adtak, amelyek a következők

* **1. lehetőség- Kukorica csárda mögötti füves rész, ahol a strandi sétány kanyarodik**: 110 méterre helyzkedik el a büfékocsi tervezett helye a parkolóban lévő villamosenergia mérési ponttól. Ide kiépíteni egy új áramvételi lehetőséget **bruttó 1.038.437,-Ft.**
* **2. lehetőség- 2-es pénztárnál lévő kerékpártároló mellett:** Kb. 25 méterre helyezkedik el a parkolóban lévő mérési ponttól. Kiépítési díj bruttó **435.949,-Ft**
* Erre a helyszínre van egy olcsóbb verzió: Mivel közel van a helyszín a mérési ponttól, lehetőség lenne egy almérő beépítésére a mérési pontnál lévő jelenlegi szekrénybe. Ez esetben hosszabbítóval lehetne elvinni a villanyt a büfékocsihoz. Ebben az esetben le kellene ásni egy védőcsövet és abba kellene behúzni a hosszabbítót. Ennek költsége **kb. bruttó 40-50 ezer forint.**

Az idei évben nagyon drágán kapjuk a villanyt a strandon. Bruttó 270,-Ft/kWh minden költséget egybeszámolva (nehéz pontos számot mondani, mert van olyan költség, ami fogyasztásfüggő). Minket nem fog érinteni a kormány által május 1-től bevezett 59%-os áramdíj kedvezmény, mivel az önkormányzat új szerződést kötöttünk az MVM-el és nem maradt a kormány által megajánlott váltó fix nevű szerződéses viszonyba *(megjegyzem arra ösztökéltek megelőzően, hogy mindenki vegye a saját kezébe szerződéseket)*. Ezt azért hangsúlyozom, mert az esetleges bérleti díjon felül nagyon magas áramdíja lehet a büfékocsinak. Tavasszal voltak bojlis horgászok a strandon és 1 hét alatt, mintegy 100.000,-Ft értékű áramot használtak el.

Beszéltem a SMKH Marcali Járási Hivatal Élelmiszerlánc-biztonsági és Állategészségügyi Osztályának Marcali kirendeltségével. A következő további kritériumokat említette a hölgy.:

* Személyzeti WC szükséges:
* A kabinsornál lévő személyzeti wc-k közül 1-et ki lehet nevezni. Amúgy a többi strandi árusnak is szükséges személyzeti wc (pl. vattacukros)
* Vízvételi lehetőség biztosítása:
* Sajnos itt csak az a megoldás jöhet szóba, hogy egy slaggal a 2-es pénztárból vagy a medence melletti WC-ből adunk vizet. A büfékocsinak ezt a vizet külön vizsgáltatni szükséges, de ez az ő költsége. Nem tudjuk mérni a vízfogyasztást!
* Keletkezett szennyvíz ürítése:
* A büfékocsinak gyűjtenie szükséges a keletkezett szennyvizet, amelyet utána ürítenie szükséges. Külön erre kijelölt hely nincs a strandon. Az a lehetőség lenne, hogy a nyitvatartás előtt a büfékocsi üzemeltetője valamelyik strandi aknába beleönti a szennyvizet. A másik lehetőség, hogy ezt mi nem engedjük és a büfékocsinak erre saját magának kell megoldást találnia *pl. időközönként kimegy és kiüríti a saját ingatlanának szennyvíz lefolyójába* *a keletkezett szennyvizet.*

Az üzemeltetés képviseletében én is/mi is látjuk, hogy változás szükséges a szolgáltatói soron, azonban egy büfékocsi beengedése a strandra egészen bizonyos, hogy negatív irányba fogja befolyásolni az amúgy sem *„egyszerű“* viszonyt a vállalkozók és az önkormányzat között. Kölcsönös együttműködésre lenne szükség, mivel „egy csónakban evezünk“. A NÉBIH-es kolleganő is azt javasolta, hogy jól gondoljuk meg a büfékocsi beengedését, mert nem biztos, hogy pozitívan fogja befolyásolni a strand működését ez a megoldás.

Balatonberény, 2023.04.20. Véghelyi Róbert

ügyvezető